钦定古今图书集成/方舆汇编/职方典/第1354卷 > 《七星岩记》吴桂芳
## 钦定古今图书集成/方舆汇编/职方典/第1354卷 > 《七星岩记》吴桂芳

肇庆郡城北有峰嶙峋葱郁，森列碁布，如陨星丽地，
错落凡七。其中一峰，宏开岩壑，虚明昭旷，可容数百
人，嘉石穹窿，清泉映带，诚一方之奇观也。余参政东
粤之明年，五月既望，高肇参将鲤山锺君始邀余来
游。顾瞻四塞，悬岸乘碧，金莲玉桂。时方盛夏，烦暑顿
除，丝竹壶觞，情兴交畅。因念此岩僻在岭海之间，轩
盖罕临，声称未著。若俾产于通都上国，舟车会驰，冠
裳萃止，则春风之前，秋月之夕，鸿生钜儒之咏赏，吴
姬越女之嬉游，当与兰亭、西湖、凤台、燕矶比雄于中
原矣。既共为兹岩太息，已而谛观岩下，苔藓满目，荒
秽成丘，颇蹈诗人“树檀维箨”之诮。计一岩之饰，所费
几何，曾莫有为之先者，何世好事者之不多见也。盖
又共为兹岩，慷焉以慨者久之。䜩既罢，爰进郡知事
丘民惠于庭，授以规画。伐石于山，鸠工于肆，拓材于
没入之羡。岩之外，构亭数楹，扁曰“临壑。”引石为梯，直
抵岩所。岩内筑台，高三尺，方广若干丈，以待献酬。其
高为小台，稍加增葺，以待游衍。凡旧所未备者，益之，
污漫不饰者除之。工甫告成，余同年克斋殷君适莅
是郡。孟秋之朔，迺偕鲤山君具觞落之。舍止有亭，酬
酢有台，瞻依且严，高深可象。盖旬月之间，川原已改
色矣。余观自古名山奧区，多因地而胜，抑或以人而
传。余非能重兹岩者，顾浸淫芜莽，不知其几千百年；
而缮治缘饰以成巨观，则自余今日始。岂山川之污
隆晦显，亦有时与。